2011માં આવેલી ‘સાહેબ બીવી ઔર ગૅંગસ્ટર’ના તાજા, ત્રીજા મણકાની વાત કરીએ એ પહેલાં જરા સ્મૃતિને ઢંઢોળી આખી વાતની શરૂઆત જ્યાંથી થયેલી ત્યાં જઈએ. જિમી શેરગિલ સાહેબ હતો- આદિત્ય પ્રતાપસિંહ, જેને ઉત્તર પ્રદેશનું કોઈ રજવાડું અને રજવાડાનું રાજકારણ વિરાસતમાં મળેલું. સાહેબની બીવી હતી માધવી દેવી (માહી શેરગિલ), જેને વિશાળ મહાલયમાં એકલતા સતાવતી કેમ કે સાહેબ અવારનવાર મહેલથી દૂર રહેતા. એકલતાનો ઉપાય માધવીને રાજમહેલના ડ્રાઈવર (રણદીપ હૂડા)માં મળે છે. લગ્નેતર સંબંધ બાંધ્યા બાદ માધવીને ખબર પડે છે કે ડ્રાઈવર તો ગૅંગસ્ટર છે. આ પહેલો મણકો તથા એના કાવાદાવા એટલા એન્ગેજિંગ હતા કે આડા સંબંધ વીસરાઈ જાય.